পর্যটনমন্ত্রক
শ্রী জি কিষাণ রেড্ডি : দ্বিতীয় জি-২০ টিডব্লিউজি বৈঠক সারা বিশ্বের কাছে ভারতের আধ্যাত্মিক, সাংস্কৃতিক এবং প্রাকৃতিক ঐতিহ্য তুলে ধরার একটি সুযোগ
শিলিগুড়ি ২ এপ্রিল, ২০২৩
এখানে দু’দিনের অনুষ্ঠানের উদ্বোধনী অধিবেশনে কেন্দ্রীয় পর্যটন, সংস্কৃতি ও উত্তর-পূর্বাঞ্চল উন্নয়ন মন্ত্রী শ্রী জি কিষাণ রেড্ডি বলেছেন যে শিলিগুড়ি এবং দার্জিলিং-এ এই যে দ্বিতীয় জি-২০ পর্যটন কার্যকরী গোষ্ঠীর বৈঠক হচ্ছে তা সারা বিশ্বের কাছে ভারতের আধ্যাত্মিক, সাংস্কৃতিক ও প্রাকৃতিক ঐতিহ্য তুলে ধরার একটি সুবর্ণ সুযোগ।
উদ্বোধনী ভাষণে শ্রী রেড্ডি বলেন যে শিলিগুড়ি উত্তর-পূর্ব ভারতের প্রবেশদ্বার। তারই পাশাপাশি আছে চিত্তাকর্ষক ভ্রমণের অভিজ্ঞতা, নানা মঠ এবং মন্দিরে আছে আধ্যাত্মিকতার ছোঁয়া, জাতীয় পার্কগুলিতে বন্যপ্রাণী এবং প্রাকৃতিক সৌন্দর্য দেখার সুযোগ এবং সেইসঙ্গে ক্যাম্পিং এবং র্যাফটিং-এর মতো রোমাঞ্চকর বিষয়। মন্ত্রী আরও জানান যে দার্জিলিং হিমালয় রেলপথ, যাকে সাধারণভাবে টয় ট্রেন বলা হয়, তা ইতিমধ্যেই ইউনেস্কো বিশ্ব ঐতিহ্যের তালিকায় স্থান পেয়েছে। তিনি বলেন, শিলিগুড়ি এই কারণেই গুরুত্বপূর্ণ যে এখানে সংস্কৃতি, ঐতিহ্য এবং প্রাকৃতিক সৌন্দর্যের বৈচিত্র্যের সমাহার ঘটেছে। ঠিক যেন ভারতের প্রতিরূপ, যেখানে বৈচিত্র্য আনন্দ দেয়, সংস্কৃতি প্রেরণা দেয়, ঐতিহ্য কথা বলে এবং সৌন্দর্য মোহিত করে। ২০০-রও বেশি বৌদ্ধ মঠ, ৪০টি ইউনেস্কো তালিকাভুক্ত বিশ্ব ঐতিহ্যমূলক দ্রষ্টব্য স্থান, ১ লক্ষের বেশি রাজ্য এবং জাতীয় প্রত্নতাত্ত্বিক স্থান, লক্ষ লক্ষ বিভিন্ন ধর্মের প্রার্থনাকেন্দ্র, মন্দির এবং অন্য অনেক কিছুই গুজরাটের কচ্ছ-এর রান-এ প্রথম জি-২০ টিডব্লিউজি বৈঠকে ইতিমধ্যেই তুলে ধরা হয়েছে। মন্ত্রী জানান, অগ্রাধিকার দেওয়া হয়েছে দূষণহীন পর্যটন, ডিজিটালাইজেশন, দক্ষ করে তোলা, পর্যটন, এমএসএমই এবং গন্তব্য ব্যবস্থাপনার ওপর।
শ্রী রেড্ডি বলেন, দ্বিতীয় জি-২০ টিডব্লিউজি বৈঠকের লক্ষ্য হল ঘরোয়া পর্যটনকে ভালোভাবে তুলে ধরা। এতে পর্যটন ক্ষেত্রে ভারতের সম্ভাবনার পূর্ণ সদ্ব্যবহার হবে। পর্যটন ক্ষেত্রকে উন্নত করত এ বছর সরকার ‘ভিশন ইন্ডিয়া, ২০২৩’ পালন করছে। ‘ভিশন ইন্ডিয়া, ২০২৩’ এমনই একটি অভিনব বিষয় যেখানে সারা বিশ্বকে আমন্ত্রণ জানানো হচ্ছে ভারতের ঐতিহাসিক যুগ আবিষ্কার করার জন্য। ভারতের জি-২০ সভাপতিত্ব এবং সাংহাই কো-অপারেশন অর্গানাইজেশন - আমরা ভারতের স্বাধীনতার ৭৫ বছর উদযাপন করছি। তিনি বলন, আমাদের লক্ষ্য ভারতকে ২০৪৭-এর মধ্যে অর্থাৎ, ভারতের স্বাধীনতার শতবর্ষে ১ ট্রিলিয়ন ডলার পর্যটন অর্থনীতিতে পরিণত করা যখন ১০০ মিলিয়ন আন্তর্জাতিক পর্যটক আসবেন আমাদের ভারতে। এই লক্ষ্য অর্জনে সরকার নজর দিচ্ছে সরকারি-বেসরকারি অংশীদারিত্বে বিভিন্ন সরকারি উদ্যোগের ওপর। কেন্দ্রীয় পর্যটন মন্ত্রক একটি সার্বিক পর্যটন নীতি তৈরি করেছে যাতে দেশে দীর্ঘমেয়াদি দায়িত্বপূর্ণভাবে বৃদ্ধি ঘটে পর্যটন ক্ষেত্রের। এই নীতিতে দেশের পর্যটন উন্নয়নের পরিস্থিতি তৈরি হচ্ছে, পর্যটন শিল্পকে সহায়তা করা হচ্ছে এবং দেশে দীর্ঘমেয়াদি উন্নয়নের লক্ষ্য অর্জনে পর্যটনে জোর দেওয়া হচ্ছে।
শিলিগুড়িতে প্রতিনিধিদের স্বাগত জানিয়ে সংখ্যালঘু বিষয়ক কেন্দ্রীয় প্রতিমন্ত্রী শ্রী জন বার্লা বলেন, পশ্চিমবঙ্গ সেই স্থান যেখান থেকে ভারত তার জাতীয় সঙ্গীত পেয়েছে। মধ্যযুগ থেকেই বাংলা সাহিত্য, শিল্প, সমাজ, সংস্কৃতি ক্ষেত্রে ভারতের সবচেয়ে সমৃদ্ধ অঞ্চল। শ্রী বার্লা আরও বলেন, পশ্চিমবঙ্গ বিশ্বখ্যাত অনেক বিশিষ্ট মানুষেরই জন্ম ও কর্মস্থান – রবীন্দ্রনাথ ঠাকুর, অমর্ত্য সেন, সেন্ট মাদার টেরেজা এবং শ্রী সি ভি রমন – এমনই কিছু নাম। পশ্চিমবঙ্গ শুধুমাত্র ভারতের জন্যই সবচেয়ে ভালো পর্যটনের গন্তব্যস্থল তাই নয়, বিশ্বের জন্যও। সেজন্য পর্যটনের পরিকাঠামো এবং তার উন্নয়ন দেশের এই অংশে করা হচ্ছে যাতে আরও বেশি করে মানুষ এখানে আসে।
কেন্দ্রীয় পর্যটন সচিব শ্রী অরবিন্দ সিং-ও অনুষ্ঠানে বক্তব্য রাখেন। বিশিষ্ট ব্যক্তিদের মধ্যে উপস্থিত ছিলেন রাজ্যের পর্যটন মন্ত্রকের প্রধান সচিব শ্রীমতী নন্দিনী চক্রবর্তী এবং অন্যান্য শীর্ষস্থানীয় পর্যটন আধিকারিক।
দিনটি শুরু হয় যোগ অধিবেশনের মাধ্যমে। এটি আয়োজন করা হয় সুকনার মেফেয়ার টি রিসর্টে। আয়ুষ মন্ত্রক জি-২০ সদস্য দেশগুলির প্রতিনিধিদের জন্য এটির আয়োজন করে। এরপর, কেন্দ্রীয় পর্যটন মন্ত্রী হিমালয়ান কার র্যালির সূচনা করেন। উপস্থিত ছিলেন সংখ্যালঘু বিষয়ক কেন্দ্রীয় প্রতিমন্ত্রী; সাংসদ শ্রী রাজু বিস্তা; পর্যটন সচিব এবং বিদেশি প্রতিনিধিরা।
(PG/AP/DM